SMERNICA KOMISIE 2004/105/ES
z 15. októbra 2004,
ktorou sa ustanovujú vzory úradných fytosanitárnych osvedčení alebo fytosanitárnych osvedčení pre opätovný vývoz, ktoré sprevádzajú rastliny, rastlinné produkty alebo iné predmety z tretích krajín uvedené v smernici Rady 2000/29/ES
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do spoločenstva a proti ich rozšíreniu v rámci spoločenstva (1), najmä na jej článok 13a ods. 4 písm. a),
keďže:
(1)
Podľa smernice 2000/29/ES, rastliny, rastlinné produkty alebo iné predmety uvedené v tejto smernici, ktoré pochádzajú z tretích krajín, majú byť v zásade sprevádzané originálom požadovaného úradného „fytosanitárneho osvedčenia“ alebo „fytosanitárneho osvedčenia pre opätovný vývoz“ (ďalej len „osvedčenia“).
(2)
Medzinárodný dohovor o ochrane rastlín (IPPC) zo 6. decembra 1951, uzavretý v rámci Organizácie OSN pre výživu a poľnohospodárstvo (FAO), vo svojej prílohe špecifikuje vzory osvedčení, ich štandardné znenie a formát, ktoré by sa mali pri ich príprave a vystavovaní zachovávať.
(3)
IPPC bol v rokoch 1979 a 1997 podstatne zmenený a doplnený. Na základe týchto zmien a doplnení boli schválené rôzne vzory osvedčení, ktoré sprevádzajú rastliny, rastlinné produkty a iné predmety pri ich pohybe v medzinárodnej preprave.
(4)
Napriek tomu, že zmeny a doplnenia IPPC z roku 1997 ešte nenadobudli účinnosť, rezolúcia 12/97 z 29. zasadnutia konferencie FAO povolila používanie zmenených a doplnených osvedčení, ako alternatívu a na základe dobrovoľnosti, medzi zmluvnými stranami IPPC, ktoré ich uznávajú. Zdá sa, že veľa zmluvných strán IPPC už používa osvedčenia, založené na vzoroch špecifikovaných v prílohe k IPPC, zmenenej a doplnenej v roku 1997.
(5)
Mali by sa ustanoviť vzory osvedčení, ktoré sprevádzajú rastliny, rastlinné produkty a iné predmety pri vstupe do spoločenstva.
(6)
Národné organizácie na ochranu rastlín si zvyčajne zaobstarávajú osvedčenia vo veľkých množstvách. Je vhodné stanoviť pravidlá používania osvedčení, ktoré vychádzajú zo vzorov špecifikovaných v prílohe k IPPC, zmenenej a doplnenej v roku 1979, počas prechodného obdobia.
(7)
Opatrenia stanovené v tejto smernici sú v súlade so stanoviskom Stáleho fytosanitárneho výboru,
PRIJALA TÚTO SMERNICU:
Článok 1
1. Na účely článku 13 ods. 1 bod ii) smernice 2000/29/ES členské štáty uznávajú úradné „fytosanitárne osvedčenia“ alebo „fytosanitárne osvedčenia pre opätovný vývoz“ („osvedčenia“), ktoré sprevádzajú rastliny, rastlinné produkty a iné predmety, uvedené v časti B prílohy V k smernici 2000/29/ES, pochádzajúce zo zmluvných tretích krajín Medzinárodného dohovoru o ochrane rastlín (IPPC), ktoré sa vydávajú v súlade so vzormi špecifikovanými v prílohe I.
2. Členské štáty uznávajú osvedčenia uvedené v odseku 1, len ak bola pri ich vyplnení zohľadnená Medzinárodná norma pre fytosanitárne opatrenia č. 12 FAO o Usmerneniach pre fytosanitárne osvedčenia.
Článok 2
Členské štáty uznávajú osvedčenia vydané v súlade so vzormi uvedenými v prílohe II do 31. decembra 2009.
Článok 3
1. Členské štáty uvedú do platnosti zákony, iné predpisy a administratívne opatrenia potrebné na dosiahnutie súladu s touto smernicou najneskôr do 31. decembra 2004. Okamžite oznámia Komisii znenie týchto ustanovení a korelačnú tabuľku takýchto ustanovení a tejto smernice.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie základných ustanovení vnútroštátneho práva, ktoré prijmú v oblasti upravenej touto smernicou.
Článok 4
Táto smernica nadobúda účinnosť dvadsiaty deň po jej uverejnení v Úradnom vestníku Európskej únie.
Článok 5
Táto smernica je adresovaná členským štátom.
V Bruseli 15. októbra 2004